Frank Dahlgaard (UP), 1999-10-27:
Økonoministeriets pjece om ØMU'en, der oplyser om forholdene omkring Den Økonomiske og Monetære Union og euroen, fortæller, at euromønterne har en fælles side på den ene side, men en national side på den anden side, og så viser den i øvrigt, gengivet med billeder, hvad det er for nogle symboler, man har valgt i de forskellige lande.
I Tyskland er det den tyske ørn, i Spanien er det et billede af kong Juan Carlos
, osv.
Jeg går ud fra, at hvis Danmark skulle komme med, ville vi vælge et nationalt symbol, f.eks. vores dronning, dronning Margrethe.
Det er jo også det, som regeringen og ikke mindst økonomiministeren har slået på: Vi kan bevare et nationalt symbol på vore mønter, også når vi afskaffer kronen og får euromønter.
Men kan vi det?
For folk rejser jo; der kommer tyskere, franskmænd og italienere herop, og vi rejser derned, og vi bruger mønterne, som er fælles og dog alligevel forskellige. Og vil det ikke efterhånden blive sådan - det er det, spørgsmålet går ud på, og som jeg beder ministeren bekræfte eller afkræfte - at efterhånden vil der være flere euromønter i Danmark med den tyske ørn på, end der vil være euromønter med den danske dronning på?
»Kan ministeren bekræfte, at der i Danmark kommer til at cirkulere massevis af euromønter med den tyske ørn, såfremt vi afskaffer vores egen krone og tilslutter os ØMU'en?«
Skriftlig begrundelse
Det fremgår af Økonomiministeriets pjece »ØMU - ABC - Hvad er den Økonomiske og Monetære Union og euroen?« udsendt i august 1999, at euromønter og -sedler skal erstatte de nuværende penge i ØMU-landene fra 1. januar 2002.
På den nationale side af euromønten har Tyskland valgt at afbilde den tyske ørn, mens f.eks. spanierne på deres euromønter har valgt et billede af Spaniens konge, Juan Carlos.
Tilslutter Danmark sig ØMU'en, vil vi formentlig vælge et billede af dronning Margrethe på den nationale side af vores euromønt.
Da ØMU'en udgør et fælles valutaområde for alle deltagerlandene, vil euromønterne imidlertid hurtigt sprede sig over landegrænserne.
Det vil selvsagt ske i kraft af turisme, forretningsrejser og samhandel.
Såfremt Danmark tilslutter sig ØMU'en, vil danske euromønter med dronning Margrethes portræt hurtigt begynde også at cirkulere i Tyskland og andre eurolande, mens tyske euromønter med den tyske ørn hurtigt vil sprede sig i Danmark.
Tyskland er jo et naboland og det eneste, land vi har en fælles landegrænse med.
Da Tyskland befolkningsmæssigt og økonomisk er 16 gange større end Danmark, vil der selvsagt hurtigt komme langt flere tyske euromønter i Danmark end danske euromønter i Tyskland.
Der vil også efter nogen tid i vores eget Danmark cirkulere flere euromønter med den tyske ørn på end euromønter med dronning Margrethes portræt.
Ganske enkelt fordi der i euro-området vil være omkring 16 gange så mange tyske mønter som danske euromønter. Tilsvarende vil franske, spanske, italienske, belgiske m.fl. euromønter med disse landes nationale symboler brede sig i Danmark og fortrænge vore egne euromønter.
I løbet af få år vil de danske euromønter med vor dronnings portræt kun udgøre nogle få procent af møntcirkulationen herhjemme.
For hver dansk euromønt vil der nemlig være omkring 60 euromønter fra de øvrige ØMU-lande.
Få år efter at Danmark har tilsluttet sig ØMU'en, vil hovedparten af de euromønter, der befinder sig i danske tegnebøger, derfor have andre landes nationale symboler på sig.